ՄԵԾԱՐՈՒՄ

Մայիսի 3-ին ՀՀ ԳԱԱ նախագահության ընդլայնված նիստը նվիրված էր ՀՀ ԳԱԱ նախագահ, ակադեմիկոս Ռադիկ Մարտիրոսյանի 80-ամյա հոբելյանին:

Նիստը վարող ՀՀ ԳԱԱ նախագահի տեղակալ, ակադեմիկոս Յուրի Շուքուրյանը ներկաների անունից ջերմորեն շնորհավորեց հոբելյարին, և հակիրճ ներկայացրեց Ռադիկ Մարտիրոսյանի բեղմնավոր կյանքի դրվագները և այն արժանի գնահատականը, որին հոբելյարը արժանացել է իր երկարամյա նվիրված աշխատանքի և հայրենական գիտությանը մատուցած ծառայությունների համար:

Այնուհետև ելույթ ունեցավ ՀՀ ԳԱԱ ֆիզիկայի և աստղաֆիզիկայի բաժանմունքի ակադեմիկոս-քարտուղար Յուրի Չիլինգարյանը: Ջերմորեն շնորհավորելով և նոր հաջողություններ մաղթելով հոբելյարին գիտության, գիտության կազմակերպման, մանկավարժության ոլորտներում, Յուրի Չիլինգարյանը համառոտ ներկայացրեց Ռադիկ Մարտիրոսյանի գիտական վաստակը, նրա բեղմնավոր գործունեությունը՝ որպես ռադիոֆիզիկայի և էլեկտրոնիկայի ինստիտուտի բազմամյա տնօրեն, Երևանի պետական համալսարանի ռեկտոր և ՀՀ ԳԱԱ նախագահ: Նա նշեց, որ Ռադիկ Մարտիրոսյանը գիտական դպրոցի հիմնադիր է, կրթության ոլորտի փայլուն կազմակերպիչ և նորարար ու մեծ ավանդ ունի գիտությունների ազգային ակադեմիայի վարկն ու հեղինակությունը բարձրացնելու, միջազգային կապերի ամրապնդման, կադրերի երիտասարդացման և նոր հաջողությունների հիմքերի ստեղծման գործում:

Ակադեմիկոս Ռադիկ Մարտիրոսյանին շնորհավորանքի ջերմ խոսքեր ասացին ՀՀ ԳԱԱ Բնական գիտությունների բաժանմունքի ակադեմիկոս-քարտուղար Վիլեն Հակոբյանը, Քիմիայի և Երկրի մասին գիտությունների ակադեմիկոս-քարտուղար Լևոն Թավադյանը:

Հոբելյարին ողջունեցին, շնորհավորական ուղերձներ հանձնեցին երկու տասնյակից ավելի ինստիտուտների և գիտաարտադրական կենտրոնների տնօրենները: Շնորհավորանքները ջերմ էին, սրտաբուխ և մանավանդ՝ անչափ անկեղծ:

Լսելով տնօրենների ելույթները, տողերիս հեղինակը հանկարծ գնահատեց, թե որքան օգտակար է եղել, որքան գործ է արել Ռադիկ Մարտիրոսյանը: Նոր շենքերի կառուցում, ակադեմիական շենքերը օտարումից փրկում, ջեռուցում, ամենամեծ աստղադիտակի նորոգում, երիտասարդ գիտնականների բնակարանային պայմանների բարելավում, տեխնիկական միջոցների, լաբորատորիաների վերազինում, Աղվերանի հանգստյան տան լիարժեք օգտագործում, արձակուրդների օրերի ավելացում, գիտական կոչումների համար հավելավճարների ավելացում, երիտասարդ մասնագետների պատրաստման որակի բարձրացում, միջազգային համագործակցության ընդարձակում, ՀՀ ԳԱԱ արտասահմանյան անդամների ինստիտուտի կայացում և բազում բազում շնորհներ, որոնք ՀՀ ԳԱԱ նախագահը ծրագրել և իրակայացրել է, քանի որ խոստացել է, քանի որ հաստատակամ է, նպատակասլաց, մարդ, որ իր ողջ գիտակցական կյանքը նվիրել է գիտությանը, հայրենի գիտության առաջընթացին և նրա միջազգային հեղինակության բարձրացմանը:

Երկու տասնամյակ առաջ արժեզրկված գիտությունը Ռադիկ Մարտիրոսյանի և ակադեմիական համակարգի արդյունավետ աշխատանքի շնորհիվ այսօր վերագտնում է իր երբեմնի բարձր վարկը, աճում է հարգանքը գիտության աշխատողի և գիտության նկատմամբ ընդհանրապես:

Ելույթները յուրովի ամփոփեց անվանի պատմաբան, ակադեմիկոս Վլադիմիր Բարխուդարյանը:

Ինչպես նշեցինք, շնորհավորանքի խոսքերը, ողջույնի ուղերձները, առողջության, աշխատանքային հետագա ձեռքբերումների մաղթանքները սրտանց էին, ազնիվ և շռայլ: Այս էր պատճառը, որ երբ խոսքը տրվեց մեծարգո հոբելյարին, նրա առաջին բառերը եղան՝ Շատ շնորհակալ եմ:

Այնուհետև Ռադիկ Մարտիրոսյանը խոսեց մասնագիտության ընտրության, իր մեծ ուսուցիչներ Վիկտոր Համբարձումյանի և Նոբելյան մրցանակի դափնեկիր, լազերային ֆիզիկայի հիմնադիր Ա. Մ. Պրոխորովի մասին, որը Մոսկվայում ասպիրանտ Մարտիրոսյանի ղեկավարն էր:

Հոբելյարի շնորհակալության խոսքը պարզ էր, մտերմիկ, որը ընդմիջվում էր բարի հումորով: Երբ նա աշխատում էր Բյուրականի աստղադիտարանում և պատրաստվում աստղաֆիզիկոս դառնալ, մի գիշեր նրան առաջարկեցին մեծ դիտակով նկարել երկնքի աստղերը: Փորձառու աստղագետի օգնությամբ նա կատարեց առաջադրանքը և առավոտյան շտապեց լաբորատորիա: Երևակումից հետո պարզվեց, որ թիթեղները բացարձակապես մաքուր են և ոչինչ չի նկարվել: Նրան ուղարկեցին ստուգելու, թե արդյոք օբյեկտիվի կափարիչը հանված եղե՞լ է: Պարզվեց՝ ոչ: Հենց այդ օրն էլ Ռադիկ Մարտիրոսյանը փոխեց աստղաֆիզիկոս դառնալու որոշումը և դարձավ ռադիոֆիզիկայի և էլեկտրոնիկայի ինստիտուտի աշխատակից: Ինչպիսի զարմանալի ճիշտ ընտրություն: Սակայն, ինչպես խոստովանում է Ռադիկ Մարտիրոսյանը, աստղագիտության նկատմամբ իր հակումը մինչև օրս էլ իր հետ է: Վերջում նա կրկին ու կրկին շնորհակալություն հայտնեց հավաքվածներին՝ ջերմ մաղթանքների, սրտառուչ խոսքերի համար և ընդգծեց, որ ակադեմիայի հաջողությունները բոլորի աշխատանքի արդյունքն են:

ՀՀ ԳԱԱ նախագահ, ակադեմիկոս Ռադիկ Մարտիրոսյանի մեծարման արարողությունը շարունակվեց մայիսի 4-ին, երբ ԳԱԱ-ում մեկնարկեց «Միկրոալիքային և ՏՀՁ-ային տեխնոլոգիաներ, հեռահաղորդակցություն և ֆոտոնիկա» միջազգային գիտաժողովը, որը նվիրված էր ակադեմիկոս Ռադիկ Մարտիրոսյանի 80-ամյա հոբելյանին:

Գիտաժողովի մեկնարկին ներկա էին Ամենայն Հայոց Կաթողիկոս Գարեգին Երկրորդը, ՀՀ ԿԳ նախարար Լևոն Մկրտչյանը, հանրապետության բուհերի ռեկտորներ, հյուրեր արտերկրներից, մտավորականության ներկայացուցիչներ:

Գիտաժողովը սկսվեց տերունական աղոթքով: Բացելով նիստը, ՀՀ ԳԱԱ նախագահի տեղակալ Յուրի Շուքուրյանը հակիրճ ներկայացրեց հոբելյարի գիտական վաստակը և գիտակազմակերպական գործունեության որոշ դրվագներ:

Ամենայն Հայոց Կաթողիկոս Գարեգին Երկրորդը շնորհավորանքի խոսք հղեց հոբելյարին և Հայրապետական օրհնանք՝ մաղթելով բարի աշխատանք և հաջողություններ՝ ի փառս հայ գիտության:

Այնուհետև հոբելյարին շնորհավորեց և ջերմ մաղթանքներ փոխանցեց ԿԳ նախարար Լևոն Մկրտչյանը: Ֆիզիկայի և աստղաֆիզիկայի գիտ. բաժանմունքի ակադեմիկոս-քարտուղար Յուրի Չիլինգարյանը լուսանկարների ցուցադրությամբ ներկայացրեց Ռադիկ Մարտիրոսյանի կյանքի ուղին՝ մանկությունից մինչև այսօր: ԿԳՆ գիտության պետական կոմիտեի նախագահ Սամվել Հարությունյանի ողջույնից հետո, ամբիոնին մոտեցավ ՀՀ ԳԱԱ ակադեմիկոս-քարտուղար Հրանտ Մաթևոսյանը: Նա նշեց, որ Ռադիկ Մարտիրոսյանին շնորհավորել են ՀՀ նախագահ Սերժ Սարգսյանը, ՀՀ Ազգային ժողովի նախագահ Գալուստ Սահակյանը, ՀՀ վարչապետ Հովիկ Աբրահամյանը, բոլոր նախարարությունների, պետական կոմիտեների և գերատեսչությունների ղեկավարները: Շնորհավորական հեռագրեր են ստացվել Մոլդովայից, Բելոռուսից, Դոնի-Ռոստովի մարզի նահանգապետից, Ուկրաինայից, ՀՀ ԳԱԱ արտասահմանյան անդամներից: Հրանտ Մաթևոսյանը վերջում նիստի մասնակիցներին ներկայացրեց ՀՀ ԳԱԱ նախագահության հոբելյարին ուղղված ողջույնի ուղերձի վերջին հատվածը.

«Թանկագին Ռադիկ Մարտիրոսի Մարտիրոսյան, Հայաստանի Հանրապետության գիտությունների ազգային ակադեմիայի գիտական հասարակության և ակադեմիայի նախագահության անունից սրտանց շնորհավորում ենք Ձեր 80-ամյա հոբելյանը, որը Դուք դիմավորում եք ստեղծագործական ներուժի ծաղկման ավյունով և ցանկանում ենք առողջություն և ստեղծագործական նորանոր հաջողություններ»:

Վաստակաշատ հոբելյարին շնորհավորեցին և ողջույնի ուղերձներ փոխանցվեցին Երևանի առաջատար համալսարանների ռեկտորատների կողմից: Ռադիկ Մարտիրոսյանին հանձնվեցին արտակարգ իրավիճակների նախարարության, ՀՀ Սահմանադրական դատարանի ուղերձները, Երևանի պետական կոնսերվարտորիայի ուղերձը և ռեկտորատի որոշումը՝ Ռ. Մարտիրոսյանին կոնսերվատորիայի պրոֆեսորի կոչում շնորհելու մասին:

Հոբելյարին շնորհավորեցին ՀՀ ԲՈՀ-ի նախագահ Լիլիթ Արզումանյանը, ՀՀ ԳԱԱ արտասահմանյան անդամ Գարեգին Մարգարյանը և ուրիշներ:

Բուռն ծափահարությունների ուղեկցությամբ վաստակաշատ հոբելյարը մոտեցավ ամբիոնին: Նա ջերմ շնորհակալություն հայտնեց մի քիչ չափազանցված գովեստների համար, թեև նշեց, որ դա էլ է երբեմն պետք մարդուն: Նա խոսեց իր հայրենի գյուղի, աշխատավոր ծնողների, խորհրդային պարտուսի օգուտների, իր մասնագիտության ընտրության մասին, որը եղել է ճակատագրի կամոք: Վերջում նա շնորհակալություն հայտնեց բոլոր այն մարդկանց, որոնց հետ երբևէ աշխատել է: Նրան միշտ հանդիպել են լավ մարդիկ, որոնց մարդկային գլխավոր արժանիքը եղել է բարությունը և աշխատասիրությունը:

«Գիտություն», մայիս, -5, 2016 թ.